CELEX: 32010D0220
Language: hu
Date: 2010-04-16 00:00:00
Title: 2010/220/: A Bizottság határozata ( 2010. április 16.) az Indonéziából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről (az értesítés a C(2010) 2358. számú dokumentummal történt) (EGT-vonatkozású szöveg)

17.4.2010   
            
            
               HU
            
            
               Az Európai Unió Hivatalos Lapja
            
            
               L 97/17
            
         A BIZOTTSÁG HATÁROZATA
   (2010. április 16.)
   az Indonéziából importált, emberi fogyasztásra szánt akvakultúra-termékek szállítmányaira alkalmazandó szükségintézkedésekről
   (az értesítés a C(2010) 2358. számú dokumentummal történt)
   (EGT-vonatkozású szöveg)
   (2010/220/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               Egy, a Bizottság által 2009 novemberében Indonéziában végzett ellenőrzés eredményei hiányosságokat mutattak ki a tenyésztett víziállatok és akvakultúra-termékek maradékanyag-ellenőrző rendszerében, valamint felfedték, hogy hiányzik a tenyésztett víziállatokban és akvakultúra-termékekben előforduló egyes farmakológiai hatóanyag-maradékok kimutatására szolgáló laboratóriumi kapacitás. Ezt az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelv, továbbá a 89/187/EGK és 91/664/EGK határozat hatályon kívül helyezéséről szóló, 1996. április 29-i 96/23/EK tanácsi irányelv (2), valamint a 96/23/EK tanácsi irányelvnek az analitikai módszerek elvégzése és az eredmények értelmezése tekintetében történő végrehajtásáról szóló, 2002. augusztus 14-i 2002/657/EK bizottsági határozat (3) írja elő.
            
         
               (2)
            
            
               Ennek eredményeként fennáll a kockázata annak, hogy az Indonéziából importált, emberi fogyasztásra szánt akvakultúra-termékek egyes olyan farmakológiai hatóanyag-maradékokat tartalmaznak, amelyeket betegségek ellen vagy a tenyésztett víziállatoknál a hozam fokozására használnak, és ártalmasak az emberi egészségre. Ezek az anyagok elsősorban a következők: klór-amfenikol, nitro-furánok és tetraciklinek. Célszerű ezért a kockázat mérsékelése érdekében intézkedéseket hozni. Helyénvaló, ha az intézkedések arányosak, és a kereskedelmet csak a magas szintű fogyasztóvédelem eléréséhez szükséges mértékig korlátozzák.
            
         
               (3)
            
            
               Ha az Indonéziából importált akvakultúra-termékek jelentős hányadában még a forgalomba bocsátás előtt kötelezően megvizsgálják az érintett maradékanyagokat, az csökkenti annak a kockázatát, hogy maradékanyagokat tartalmazó szállítmányok kerüljenek a piacra, pontosabb információkkal szolgál az indonéz halászati termékek tényleges maradékanyag-szennyezettségéről, továbbá visszatarthatja az indonéz termelőket az anyagok helytelen alkalmazásától.
            
         
               (4)
            
            
               Minimumszinten meghatározott egységes vizsgálati követelményeket kell meghatározni az Indonéziából importált akvakultúra-termékek szállítmányaira, mivel a termékek több tagállamon keresztül is behozhatók.
            
         
               (5)
            
            
               A tagállamoknak kötelesek a 178/2002/EK rendelettel felállított sürgősségi riasztórendszerrel jelenteni a Bizottságnak, ha a 470/2009/EK európai parlamenti és tanácsi rendelet (4) szerint nem engedélyezett farmakológiai hatóanyagot mutatnak ki élelmiszer-termelésre szánt állatokban, vagy a 470/2009/EK rendelet szerint megállapított legmagasabb maradékanyag-határértéket meghaladó szintű farmakológiai hatóanyag-maradékot észlelnek. Rendszeresen minden vizsgálatról jelentést kell benyújtaniuk, hogy a Bizottságot ellássák az annak megfontolásához szükséges információval, hogy ezt az átmeneti intézkedést szükséges-e fenntartani vagy módosítani.
            
         
               (6)
            
            
               Az ebben határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Ezt a határozatot az Indonéziából importált, emberi fogyasztásra szánt akvakultúra-termékek szállítmányainak importjára kell alkalmazni.
   2. cikk
   (1)   A tagállamok megfelelő mintavételezési tervek segítségével biztosítják, hogy az 1. cikkben említett, a területük állat-egészségügyi határállomásain importra bemutatott szállítmányok legalább 20 %-ából vegyenek mintát.
   (2)   Az (1) bekezdés értelmében vett mintákat analitikai vizsgálatoknak kell alávetni, hogy ki lehessen mutatni a 470/2009/EK rendelet 2. cikkének a) pontjában meghatározott farmakológiai hatóanyag-maradékokat, különösen a klór-amfenikolt, valamint a nitro-furánok és a tetraciklinek metabolitjait (legalább a tetraciklint, az oxitetraciklint és a klór-tetraciklint).
   3. cikk
   Az analitikai vizsgálatok lezárultáig az érintett tagállam illetékes hatósága hatósági zárolás alatt tartja azokat a szállítmányokat, amelyekből a 2. cikk (1) bekezdése értelmében mintát vettek. Ilyen szállítmány csak akkor bocsátható forgalomba, ha az analitikai vizsgálatok eredményei megerősítik, hogy a szállítmány megfelel a 470/2009/EK rendeletnek.
   4. cikk
   (1)   A tagállamok azonnal tájékoztatják a Bizottságot az analitikai vizsgálatok eredményeiről, ha ezek a vizsgálatok a következőket mutatják ki:
   
               a)
            
            
               a 470/2009/EK rendelet 14. cikke (2) bekezdésének a), b) vagy c) pontja szerint osztályozott farmakológiai hatóanyagok az említett rendelet értelmében megállapított legmagasabb maradékanyag-határértéket meghaladó szinten vannak jelen; vagy
            
         
               b)
            
            
               nem a 470/2009/EK rendelet 14. cikke (2) bekezdésének a), b) vagy c) pontja szerint osztályozott farmakológiai hatóanyagok vannak jelen, kivéve, ha az anyagra e rendelet értelmében vagy a 96/23/EK tanácsi irányelvnek az analitikai módszerek elvégzése és az eredmények értelmezése tekintetében történő végrehajtásáról szóló, 2002. augusztus 12-i 2002/657/EK bizottsági határozat (5) értelmében intézkedési referenciapont van meghatározva, és a maradékanyagok szintje nem éri el ezt az intézkedési referenciapontot.
            
         Ezeknek a vizsgálatoknak az eredményét a 178/2002/EK rendelettel létrehozott sürgősségi riasztórendszerrel kell elküldeni a Bizottságnak.
   (2)   A tagállamok háromhavonta összeállítanak egy jelentést, amely beszámol az Indonéziából importált, emberi fogyasztásra szánt akvakultúra-termékek szállítmányain elvégzett összes analitikai vizsgálat eredményeiről.
   Ezeket a jelentéseket az időszakot követő hónapban – áprilisban, júliusban, októberben és januárban – kell benyújtani a Bizottságnak.
   5. cikk
   Az e határozat alkalmazásával összefüggésben felmerülő valamennyi kiadás a feladót, a címzettet vagy valamelyikük meghatalmazottját terheli.
   6. cikk
   Ennek a határozatnak a tagállamok a címzettjei.
   
      Kelt Brüsszelben, 2010. április 16-án.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 31., 2002.2.1., 1. o.
   
      (2)  HL L 125., 1996.5.23., 10. o.
   
      (3)  HL L 221., 2002.8.17., 8. o.
   
      (4)  HL L 152., 2009.6.16., 11. o.
   
      (5)  HL L 221., 2002.8.17., 8. o.